### 9.     Drøftelse af prioritering af udvendig vedligeholdelse 2020 på de kommunale ejendomme

**Åbent**

Sagsnr.: 326-2019-33114       J.nr.: 82.00.00           Dokumentnr.:
326-2019-305130

**Sagstype**

Drøftelse.

**Resume og sagens baggrund**

I budgetaftalen for 2020-2023 er der afsat et rådighedsbeløb
på anlægsbudgettet på i alt 11,603 mio. kr. til at udføre
vedligeholdelsesopgaver på kommunens ejendomme. Der er opgjort et samlet
vedligeholdelsesbehov på i alt cirka 70 mio. kr. i de kommunale ejendomme. Før
prioriteringen af rådighedsbeløbet lægges der her op til en drøftelse heraf.

**Indstillinger**

Chefen for Vej, Ejendom og Affald indstiller, at
prioriteringen af anlægsbudgettet til vedligeholdelse af kommunens ejendomme
for 2020 drøftes.

**Behandling**

Teknik- og Miljøudvalget.

**Sagsfremstilling**

I budgetaftalen for 2020-2023 er der afsat et rådighedsbeløb
på anlægsbudgettet på i alt 11,603 mio. kr. til vedligeholdelse af kommunens
ejendomme. Efter den ændrede organisering af teknisk drift og service er der nu
udover anlægsbudgettet et samlet driftsbudget på cirka 70 mio. kr. til drift,
service og vedligehold. De to budgetter til henholdsvis anlæg og drift udgør
den samlede ramme til drift, service og vedligeholdelse af kommunens ejendomme.

Der lægges her op til en drøftelse af den kommende
prioritering af det afsatte rådighedsbeløb på anlægsbudgettet.

*Ejendommenes tilstand*

Kalundborg Kommunes ejendomme har en vedligeholdelsesmæssig
tilstand, der samlet set ligger under middel. Det samlede vedligeholdelsesbehov
er opgjort til cirka 70 mio. kr. Det svarer til det beløb, der kræves hvis
samtlige ejendomme skulle bringes op til en middel tilstand.

I den årlige prioritering afsættes de enkelte projekters
forventede økonomi. I det videre arbejde med projekterne bliver økonomien
vurderet nærmere og kvalificeres endeligt i forbindelse med indhentning af
tilbud. Det har en betydning for den samlede vurdering af
vedligeholdelsesbehovet.

*Ejendomsstrategi*

I forbindelse med vedtagelse af budgetaftalen for 2016-2022
blev det besluttet at arbejde med optimering af kommunens ejendomsmasse.
Indsatsen omtales også som kloge kvadratmeter. For at arbejde med kloge
kvadratmeter er der behov for at skabe overblik over hvilke ejendomme, der
satses på i fremtiden. Det vil sige hvilke ejendomme, der skal bevares på
længere sigt. Det medfører et behov for at fokusere vedligeholdelsen i disse
ejendomme.

De ejendomme, der satses på, skal afspejle de kerneopgaver,
der arbejdes med på de forskellige fagområder. Prioriteringen af
vedligeholdelsen bør altså hvile på de behov, der er på disse områder.

*Handlekatalog*

I det følgende beskrives nogle af de bygningsmæssige
udfordringer, der er i [adresse] ejendomme. De danner samtidig
grundlag for den drøftelse, der lægges op til her.

·
Tagudskiftninger: Kommunen har mange ældre ejendomme med
nedslidte tage flere steder. Utætte tage har direkte konsekvenser for
anvendelsen af ejendommene. Der er registreret behov for
tagudskiftninger/reparationer for cirka 18 mio. kr.

·
Ydervægge: Afgørende for bygningens restlevealder. Der er
registreret behov for vedligehold for cirka 9 mio. kr.

·
Tekniske installationer: Et af de omfattende vedligeholdelsesområder
er de tekniske installationer (for eksempel vand, varme, ventilation, kloak med
videre). Her er der registreret behov for vedligehold for cirka 20 mio. kr.

·
Indeklima: Der er stigende fokus på indeklimaforhold i
kommunale ejendomme. Det mærkes dels ved henvendelser fra brugere af
ejendommene, og dels via påbud fra Arbejdstilsynet om forbedring af indeklima.
Påbuddene og ønskerne fra brugerne betyder i mange tilfælde et behov for
etablering eller ombygning af ventilationsanlæg. Der er i 2019 arbejdet med at
forbedre luftkvaliteten på konkrete lokaler i [adresse] og [adresse].
Arbejdet forventes at fortsætte, og der forventes udgifter for cirka 2 mio. kr.
i 2020.

·
Brandsikkerhed: Der er udarbejdet et overordnet overblik
over kommunens automatiske brandalarmeringsanlæg (ABA-anlæg) i 2018. Det viser
et behov for udskiftning og opgradering for op til cirka 9 mio. kr. Direktionen
har i forbindelse med budgetseminaret anbefalet, at indsatsen gennemføres over
en årrække og finansieres via anlægsbudgettet til udvendig vedligeholdelse.
Indsatsen er i 2019 blevet udskudt som følge af en reservation af midler til et
projekt inden for socialpsykiatrien. Arbejdet foreslås genoptaget i 2020 med
afsættelse af yderligere cirka 1 mio. kr.

·
Tilgængelighedsforhold: Flere af kommunens skoler lever
ikke op til kravene om tilgængelighed sammenholdt med det frie skolevalg. Det
kan medføre behov for konkrete indsatser på en række skoler. Omfanget kendes
endnu ikke konkret, men det bør undersøges og behovet afdækkes.

·
Sikring mod vandskader: Stigende mængder nedbør og flere
hændelser med kraftig regn øger risikoen for vandskader i de kommunale
ejendomme. Det medfører et stigende behov for sikring mod disse skader for at
kunne undgå skader, der medfører store omkostninger på driftsbudgettet samt
pres på forsikringsvilkårene.

·
Adgangskontrol: I takt med stigende krav til datasikkerhed
og brugeranvendelse i de kommunale ejendomme er der et behov for at opdatere
adgangskontrollen. Det kan gøres ved at udvide antallet af ejendomme, hvor der
er automatiske adgangskontrolsystemer. Det vil gøre de kommunale ejendomme mere
tilgængelige for forskellige brugergrupper (herunder også foreninger) samtidig
med, at datasikkerheden og styring af hvem, der anvender de kommunale ejendomme
styrkes. Det økonomiske omfang afhænger af hvor stor en indsats, der lægges op
til.

·
Affaldsgårde: Der er et stigende krav fra
forsikringsselskaber (herunder også kommunens nuværende) om at aflåse
affaldsbeholdere og holde dem i passende afstand til bygninger. Det er for at
mindske risikoen for bygningsbrand ved ildspåsættelse af affaldsbeholdere.
Derfor bør der etableres affaldsgårde på alle ejendomme omfattet af disse krav.
Det er en del af kontrakten med renovatøren, at de skal tømme beholdere uden ekstra
vederlag, hvis de står i en dertil indrettet affaldsgård med lås. Det
økonomiske omfang kendes ikke på nuværende tidspunkt.

·
Diverse registreret vedligehold: Foruden ovenstående
større indsatser er der en lang række mindre puljer af opgaver. Disse er registreret
på den enkelte ejendom og bør indgå i prioriteringen på lige fod med
ovenstående opgaver.

Administrationen har udarbejdet et foreløbigt forslag til
prioritering af vedligeholdelsesopgaver ud fra ovenstående emner. Samtidig
lægges, der vægt på en prioriteret rækkefølge af principperne: Personsikkerhed,
Myndighedskrav, Bygninger, der satses på, [adresse] vedligehold og
kosmetisk vedligehold. Forslaget til mere konkrete indsatser fremlægges her:

·
Indeklima (ventilation, akustik, mv.) – 2 mio. kr.

·
Tekniske installationer (VVS, energistyring, mv.) – 1 mio. kr.

·
Leif Schmidt (udskiftning og større reparationer) – 3 mio. kr.

·
Kloak og nedbørssikring (kloakker, regnvandssystemer, mv.) – 2
mio. kr.

·
Vinduer og døre (næste pulje af udskiftninger) – 1 mio. kr.

·
Brandsikring (branddøre, sensorer mv.) – 0,5 mio. kr.

·
ABA (udskiftning af gamle anlæg) – 1 mio. kr.

·
Energimærker (næste pulje af energimærker) – 0,5 mio. kr.

·
Affaldsgårde (skoler, daginstitutioner mv.) – 1 mio. kr.

·
Adgangskontrol (udvalgte ejendomme) – 0,5 mio. kr.

·
Tilgængelighed (Skoler, haller og daginstitutioner) – 0,5 mio.
kr.

·
Diverse vedligehold på ejendommene – 2 mio. kr.

·
I alt foreløbig prioriteret for – 15 mio. kr.

I listen herover er der forslag for cirka 3,5 mio. kr. mere
end det afsatte rådighedsbeløb på anlægsbudgettet for 2020 til vedligehold.

Erfaringsmæssigt vil mange af delprojekternes faktiske
udgifter varierer fra den oprindelige ramme. Det gælder både omkring merudgifter
og mindreudgifter. Med en prioritering for i alt 15 mio. kr. skabes en mere
fleksibel måde at arbejde med de enkelte projekter på. De samlede udgifter
holdes dog inden for rammen på de 11,603 mio. kr.

Foruden rammen i 2020-budgettet arbejdes der videre med den
resterende ramme på anlægsbudgettet til udvendigt vedligehold 2019. Her blev
der udskudt projekter for i alt 3,1 mio. kr. i forbindelse med projektet inden
for socialpsykiatrien, jf. Teknik- og Miljøudvalgets møde den 8. august 2019.
Der er nu fundet en løsning for dette projekt, så den oprindelige prioritering
af de 3,1 mio. kr. til udvendigt vedligehold kan genoptages.

*Det videre forløb*

På baggrund af drøftelserne vil administrationen forelægge
et forslag til den endelige prioritering på Teknik- og Miljøudvalgets møde i
januar 2019.

**Økonomiske konsekvenser**

Ingen økonomiske konsekvenser.